amanoisuno/poetBack huggingface dataset:
奉和拜洛應制 李嶠 
七萃鑾輿動，千年瑞檢開。文如龜負出，圖似鳳銜來。殷薦三神享，明禋萬國陪。周旗黃鳥集，漢幄紫雲回。日暮鈎陳轉，清歌上帝臺。
奉和幸大薦福寺應制 李嶠 
雁沼開香域，鸚林降綵旃。還窺圖鳳宇，更坐躍龍川。桂轝朝羣辟，蘭宮列四禪。半空銀閣斷，分砌寶繩連。甘雨蘇燋澤，慈雲動沛篇。獨慙賢作礪，空喜福成田。
奉和幸長安故城未央宮應制 李嶠 
舊宮賢相築，新苑聖君來。運改城隍變，年深棟宇摧。後池無復水，前殿久成灰。莫辨祈風觀，空傳承露杯。宸心千載合，睿律九韶開。今日聯章處，猶疑上柏臺。
奉和幸望春宮送朔方總管張仁亶 李嶠 
玉塞征驕子，金符命老臣。三軍張武斾，萬乘餞行輪。猛氣凌玄朔，崇恩降紫宸。投醪還結士，辭第本忘身。露下鷹初擊，風高雁欲賓。方銷塞北祲，還靖漠南塵。
奉和幸三會寺應制 李嶠 
故臺蒼頡里，新邑紫泉居。歲在開金寺，時來降玉輿。龍形雖近剎，鳥跡尚留書。竹是蒸青外，池仍點墨餘。天文光聖草，寶思合真如。謬奉千齡日，欣陪十地初。
奉和天樞成宴夷夏羣僚應制 李嶠 
轍迹光西崦，勳庸紀北燕。何如萬方會，頌德九門前。灼灼臨黃道，迢迢入紫煙。仙盤正下露，高柱欲承天。山類叢雲起，珠疑大火懸。聲流塵作刼，業固海成田。帝澤傾堯酒，宸歌掩舜弦。欣逢下生日，還覩上皇年。
皇帝上禮撫事述懷 李嶠 
配極輝光遠，承天顧託隆。負圖濟多難，脫履歸成功。聖道昭永錫，邕言讓在躬。還推萬方重，咸仰四門聰。恭己忘自逸，因人體至公。垂旒滄海晏，解網法星空。雲散天五色，春還日再中。稱觴合纓弁，率舞應絲桐。凱樂深居鎬，傳歌盛飲豐。小臣濫簪筆，無以頌唐風。
奉和幸韋嗣立山莊侍宴應制 李嶠 
南洛師臣契，東巖王佐居。幽情遺紱冕，宸眷屬樵漁。制下峒山蹕，恩回灞水輿。松門駐旌蓋，薜幄引簪裾。石磴平黃陸，煙樓半紫虛。雲霞仙路近，琴酒俗塵疎。喬木千齡外，懸泉百丈餘。崖深經鍊藥，穴古舊藏書。樹宿摶風鳥，池潛縱壑魚。寧知天子貴，尚憶武侯廬。
倡婦行 李嶠 
十年倡家婦，三秋邊地人。紅妝樓上歇，白髮隴頭新。夜夜風霜苦，年年征戍頻。山西長落日，塞北久無春。團扇辭恩寵，回文贈苦辛。胡兵屢攻戰，漢使絕和親。消息如瓶井，沈浮似路塵。空餘千里月，照妾兩眉嚬。
和杜學士旅次淮口阻風 李嶠 
夕吹生寒浦，清淮上暝潮。迎風欲舉櫂，觸浪反停橈。淼漫煙波闊，參差林岸遙。日沈丹氣斂，天敞白雲銷。水雁銜蘆葉，沙鷗隱荻苗。客行殊未已，川路幾迢迢。
送光祿劉主簿之洛 李嶠 
函谷雙崤右，伊川二陝東。仙舟窅將隔，芳斝暫云同。朋席餘歡盡，文房舊侶空。他鄉千里月，岐路九秋風。背櫪嘶班馬，分洲呌斷鴻。別後青山外，相望白雲中。
王屋山第之側雜構小亭暇日與羣公同遊 李嶠 
桂亭依絕巘，蘭榭俯回溪。綺棟魚鱗出，雕甍鳳羽棲。引泉聊漲沼，鑿磴且通蹊。席上山花落，簾前野樹低。弋林開曙景，釣渚發晴霓。狎水驚梁雁，臨風聽楚雞。復看題柳葉，彌喜蔭桐圭。
奉和杜員外扈從教閱 李嶠 
杪冬嚴殺氣，窮紀送頹光。薄狩三農隙，大閱五戎塲。菜田初起燒，蘭野正開防。夾岸虹旗轉，分朋獸罟張。燕弧帶曉月，吳劒動秋霜。原啓前禽路，山縈後騎行。雲區墜日羽，星苑斃天狼。禮振軍容肅，威宣武節揚。神心體殷祝，靈兆叶姬祥。幸陪仙駕末，欣採翰林芳。
軍師凱旋自邕州順流舟中 李嶠 
鳴鞞入嶂口，汎舸歷川湄。尚想江陵陣，猶疑下瀨師。岸回帆影疾，風逆鼓聲遲。萍葉沾蘭槳，林花拂桂旗。弓鳴蒼隼落，劒動白猿悲。芳樹吟羗管，幽篁入楚詞。全軍多勝策，無戰在明時。寄謝山東妙，長纓徒自欺。
夏晚九成宮呈同僚 李嶠 
碣館分襄野，平臺架射峰。英藩信煒燁，勝地本從容。林引梧庭鳳，泉歸竹沼龍。小軒恆共處，長坂屬相從。野席蘭琴奏，山臺桂酒醲。一枰移晝景，六著盡宵鐘。枚藻清詞律，鄒談耀辯鋒。結歡良有裕，聯寀愧無庸。暫悅丘中賞，還希物外蹤。風煙遠近至，魚鳥去來逢。月澗橫千丈，雲崖列萬重。樹紅山果熟，崖綠水苔濃。願以西園柳，長間北巖松。
田假限疾不獲還莊載想田園兼思親友率成短韻用寫長懷贈杜幽素 李嶠 
游宦勞牽網，風塵久化衣。迹馳東苑路，望阻北巖扉。及此承休告，聊將狎遯肥。十旬俄委疾，三徑且殊歸。茂陵窅難即，靈臺暫可依。疲痾旅城寺，延想屬郊畿。夕夢園林是，晨瞻邑里非。綠疇良已穢，清濠曠不追。野花何處落？山月幾秋輝。彼美符商政，優游絕漢機。高情物累遣，逸氣煙霞飛。樂道方無悶，懷賢獨有違。尊虛舊園酒，琴靜故人徽。夏沼蓮初發，秋田麥稍稀。何當攜手去，歲暮采芳菲。
劉侍讀見和山邸十篇重申此贈 李嶠 
神嶽瑤池圃，仙宮玉樹林。乘時警天御，清暑滌宸襟。梁駕陪玄賞，淄庭掩翠岑。對巖龍岫出，分壑雁池深。簷迥松蘿映，窗高石鏡臨。落泉奔澗響，驚吹助猿吟。野氣迷涼燠，山花雜古今。英藩盛賓侶，勝景想招尋。踐徑披蘭葉，攀崖引桂陰。穆生時泛醴，鄒子或調琴。雉翳分塲合，魚鉤向浦沈。朝遊極斜景，夕宴待橫參。顧己慙鉛鍔，叨名齒玳簪。暫依朱邸館，還暢白雲心。丘壑信多美，煙霞得所欽。寓言攄宿志，竊吹簡知音。獎價踰珍石，酬文重振金。方從仁智所，攜手濯清潯。
晚秋喜雨 李嶠 
積陽躔首夏，隆旱屆徂秋。炎威振皇服，歊景暴神州。氣滌朝川朗，光澄夕照浮。草木委林甸，禾黍悴原疇。國懼流金眚，人深懸磬憂。紫宸兢履薄，丹扆念推溝。望肅壇場祀，冤申囹圄囚。御車遷玉殿，薦菲撤瓊羞。濟窘邦儲發，蠲窮井賦優。服閑雲驥屏，冗術土龍修。睿感通三極，天誠貫六幽。夏祈良未擬，商禱詎爲儔。穴蟻禎符應，山蛇毒影收。騰雲八際滿，飛雨四溟周。聚靄籠仙闕，連霏繞畫樓。旱陂仍積水，涸沼更通流。晚穗萎還結，寒苗瘁復抽。九農歡歲阜，萬宇慶時休。野洽如坻詠，途喧擊壤謳。幸聞東李道，欣奉北場遊。
中秋月二首 一 李嶠 
盈缺青冥外，東風萬古吹。何人種丹桂，不長出輪枝。
中秋月二首 二 李嶠  中秋节 哲理 月亮
圓魄上寒空，皆言四海同。安知千里外，不有雨兼風。
侍宴桃花園詠花應制 李嶠 
歲去無言忽顦顇，時來含笑吐氛氳。不能擁路迷仙客，故欲開蹊待聖君。
奉和聖製幸韋嗣立山莊應制 李嶠 
萬騎千官擁帝車，八龍三馬訪仙家。鳳皇原上開青壁，鸚鵡杯中弄紫霞。
遊苑遇雪應制 李嶠 
散漫祥雲逐聖回，飄颻瑞雪繞天來。不能落後爭飛絮，故欲迎前賽早梅。
風 李嶠  风 励志 写风
解落三秋葉，能開二月花。過江千尺浪，入竹萬竿斜。
上清暉閤遇雪 李嶠 
千鍾聖酒御筵披，六出祥英亂繞枝。即此神仙對瓊圃，何須轍跡向瑤池。
石淙 李嶠 
羽蓋龍旗下絕冥，蘭除薜幄坐雲扃。鳥和百籟疑調管，花發千巖似畫屏。金竈浮煙朝漠漠，石牀寒水夜泠泠。自然碧洞窺仙境，何必丹丘是福庭。
南海亂石山作 杜審言 
漲海積稽天，羣山高嶪地。相傳稱亂石，圖典失其事。懸危悉可驚，大小都不類。乍將雲島極，還與星河次。上聳忽如飛，下臨仍欲墜。朝暾赩丹紫，夜魄炯青翠。穹崇霧雨蓄，幽隱靈仙閟。萬尋挂鶴巢，千丈垂猿臂。昔去景風涉，今來姑洗至。觀此得詠歌，長時想精異。
送和西蕃使 杜審言 
使出鳳皇池，京師陽春晚。聖朝尚邊策，詔諭兵戈偃。拜手明光殿，搖心上林苑。種落踰青羌，關山度赤坂。疆場及無事，雅歌而餐飯。寧獨錫和戎，更當封定遠。
蓬萊三殿侍宴奉敕詠終南山應制 杜審言  终南山
北斗挂城邊，南山倚殿前。雲標金闕迥，樹杪玉堂懸。半嶺通佳氣，中峰繞瑞煙。小臣持獻壽，長此戴堯天。
望春亭侍遊應詔 杜審言 
帝出明光殿，天臨太液池。堯樽隨步輦，舜樂繞行麾。萬壽禎祥獻，三春景物滋。小臣同酌海，歌頌荅無爲。
宿羽亭侍宴應制 杜審言 
步輦千門出，離宮二月開。風光新柳報，宴賞落花催。碧水搖空閣，青山繞吹臺。聖情留晚興，歌管送餘杯。
歲夜安樂公主滿月侍宴應制 杜審言 
戚里生昌胤，天杯宴重臣。畫樓初滿月，香殿早迎春。睿作堯君寶，孫謀梁國珍。明朝元會日，萬壽樂章陳。
奉和七夕侍宴兩儀殿應制 杜審言 
一年銜別怨，七夕始言歸。斂淚開星靨，微步動雲衣。天迴兔欲落，河曠鵲停飛。那堪盡此夜，復往弄殘機。
大酺 杜審言 
聖后乘乾日，皇明御曆辰。紫宮初啓坐，蒼璧正臨春。雷雨垂膏澤，金錢贈下人。詔酺歡賞徧，交泰覩惟新。
賦得妾薄命 杜審言 
草綠長門掩，苔青永巷幽。寵移新愛奪，淚落故情留。啼鳥驚殘夢，飛花攪獨愁。自憐春色罷，團扇復迎秋。
和韋承慶過義陽公主山池五首 一 杜審言 
野興城中發，朝英物外求。情懸朱紱望，契動赤泉遊。海燕巢書閣，山雞舞畫樓。雨餘清晚夏，共坐北巖幽。
和韋承慶過義陽公主山池五首 二 杜審言 
逕轉危峰逼，橋回缺岸妨。玉泉移酒味，石髓換粳香。綰霧青絲弱，牽風紫蔓長。猶言宴樂少，別向後池塘。
和韋承慶過義陽公主山池五首 三 杜審言 
攜琴遶碧沙，搖筆弄青霞。杜若幽庭草，芙蓉曲沼花。宴遊成野客，形勝得仙家。往往留仙步，登攀日易斜。
和韋承慶過義陽公主山池五首 四 杜審言 
攢石當軒倚，懸泉度牖飛。鹿麛衝妓席，鶴子曳童衣。園果嘗難遍，池蓮摘未稀。卷簾唯待月，應在醉中歸。
和韋承慶過義陽公主山池五首 五 杜審言 
賞翫期他日，高深愛此時。池分八水背，峰作九山疑。地靜魚偏逸，人閑鳥欲欺。青溪留別興，更與白雲期。
和晉陵陸丞早春遊望 杜審言  春天 唐诗三百首 伤怀 和诗 思乡 五言律诗
獨有宦遊人，偏驚物候新。雲霞出海曙，梅柳渡江春。淑氣催黃鳥，晴光轉綠蘋。忽聞歌古調，歸思欲霑巾。
秋夜宴臨津鄭明府宅 杜審言  宴会 秋天 抒怀 晚上
行止皆無地，招尋獨有君。酒中堪累月，身外即浮雲。露白宵鐘徹，風清曉漏聞。坐攜餘興往，還似未離羣。
和康五庭芝望月有懷 杜審言 
明月高秋迥，愁人獨夜看。暫將弓並曲，飜與扇俱團。霧濯清輝苦，風飄素影寒。羅衣一此鑒，頓使別離難。
登襄陽城 杜審言  隋・唐・五代 登高 思乡 山水 咏史怀古
旅客三秋至，層城四望開。楚山橫地出，漢水接天回。冠蓋非新里，章華即舊臺。習池風景異，歸路滿塵埃。
旅寓安南 杜審言  思乡 写景
交趾殊風候，寒遲暖復催。仲冬山果熟，正月野花開。積雨生昏霧，輕霜下震雷。故鄉踰萬里，客思倍從來。
春日懷歸 杜審言 
心是傷歸望，春歸異往年。河山鑒魏闕，桑梓憶秦川。花雜芳園鳥，風和綠野煙。更懷歡賞地，車馬洛橋邊。
代張侍御傷美人 杜審言 
二八泉扉掩，帷屏寵愛空。淚痕消夜燭，愁緒亂春風。巧笑人疑在，新妝曲未終。應憐脂粉氣，留著舞衣中。
都尉山亭 杜審言 
紫藤縈葛藟，綠刺罥薔薇。下釣看魚躍，探巢畏鳥飛。葉疎荷已晚，枝亞果新肥。勝迹都無限，只應伴月歸。
夏日過鄭七山齋 杜審言 
共有樽中好，言尋谷口來。薜蘿山逕入，荷芰水亭開。日氣含殘雨，雲陰送晚雷。洛陽鐘鼓至，車馬繫遲回。
送崔融 杜審言  友人 送别 祝愿
君王行出將，書記遠從征。祖帳連河闕，軍麾動洛城。旌旃朝朔氣，笳吹夜邊聲。坐覺煙塵掃，秋風古北平。
重九日宴江陰 杜審言 
蟋蟀期歸晚，茱萸節候新。降霜青女月，送酒白衣人。高興要長壽，卑棲隔近臣。龍沙即此地，舊俗坐爲鄰。
除夜有懷 杜審言 
故節當歌守，新年把燭迎。冬氛戀虬箭，春色候雞鳴。興盡聞壺覆，宵闌見斗橫。還將萬億壽，更謁九重城。
晦日宴遊 杜審言 
日晦隨蓂莢，春情著杏花。解紳宜就水，張幕會連沙。歌管風輕度，池臺日半斜。更看金谷騎，爭向石崇家。
七夕 杜審言 
白露含明月，青霞斷絳河。天街七襄轉，閣道二神過。袨服鏘環珮，香筵拂綺羅。年年今夜盡，機杼別情多。
守歲侍宴應制 杜審言 
季冬除夜接新年，帝子王孫捧御筵。宮闕星河低拂樹，殿廷燈燭上薰天。彈弦奏節梅風入，對局探鉤柏酒傳。欲向正元歌萬壽，暫留歡賞寄春前。
大酺 杜審言 
毘陵震澤九州通，士女歡娛萬國同。伐鼓撞鐘驚海上，新妝袨服照江東。梅花落處疑殘雪，柳葉開時任好風。火德雲官逢道泰，天長地久屬年豐。
春日京中有懷 杜審言  思念 孤独 春天
今年遊寓獨遊秦，愁思看春不當春。上林苑裏花徒發，細柳營前葉漫新。公子南橋應盡興，將軍西第幾留賓。寄語洛城風日道，明年春色倍還人。
扈從出長安應制 杜審言 
分野都畿列，時乘六御均。京師舊西幸，洛道此東巡。文物驅三統，聲名走百神。龍旗縈漏夕，鳳輦拂鈎陳。撫迹地靈古，游情皇鑒新。山追散馬日，水憶釣魚人。禹食傳中使，堯樽遍下臣。省方稱國阜，問道識風淳。歲晚天行吉，年豐景從親。歡娛包歷代，宇宙忽疑春。
春日江津遊望 杜審言 
旅客搖邊思，春江弄晚晴。煙銷垂柳弱，霧捲落花輕。飛棹乘空下，回流向日平。鳥啼移幾處，蝶舞亂相迎。忽歎人皆濁，堤防水至清。谷王常不讓，深可戒中盈。
泛舟送鄭卿入京 杜審言 
帝坐蓬萊殿，恩追社稷臣。長安遙向日，宗伯正乘春。相宅開基地，傾都送別人。行舟縈淥水，列戟滿紅塵。酒助歡娛洽，風催景氣新。此時光乃命，誰爲惜無津。
度石門山 杜審言 
石門千仞斷，迸水落遙空。道束懸崖半，橋欹絕澗中。仰攀人屢息，直下騎纔通。泥擁奔虵徑，雲埋伏獸叢。星躔牛斗北，地脈象牙東。開塞隨行變，高深觸望同。江聲連驟雨，日氣抱殘虹。未改朱明律，先含白露風。堅貞深不憚，險澁諒難窮。有異登臨賞，徒爲造化功。
贈崔融二十韻 杜審言 
十年俱薄宦，萬里各他方。雲天斷書札，風土異炎涼。太息幽蘭紫，勞歌奇樹黃。日疑懷叔度，夜似憶真長。北使從江表，東歸在洛陽。相逢慰疇昔，相對敘存亡。草深窮巷毀，竹盡故園荒。雅節君彌固，衰顏余自傷。人事盈虛改，交遊寵辱妨。雀羅爭去翟，鶴氅競尋王。思極歡娛至，朋情詎可忘。琴樽橫宴席，巖谷臥詞場。連騎追佳賞，城中及路傍。三川宿雨霽，四月晚花芳。復此開懸榻，寧唯入後堂。興酣鴝鵒舞，言洽鳳皇翔。高選俄遷職，嚴程已飭裝。撫躬銜道義，攜手戀輝光。玉振先推美，金銘舊所防。勿嗟離別易，行役共時康。
贈蘇味道 杜審言 
北地寒應苦，南庭戍未歸。邊聲亂羗笛，朔氣卷戎衣。雨雪關山暗，風霜草木稀。胡兵戰欲盡，虜騎獵猶肥。雁塞何時入，龍城幾度圍。據鞍雄劒動，插筆羽書飛。輿駕還京邑，朋遊滿帝畿。方期來獻凱，歌舞共春輝。
和李大夫嗣真奉使存撫河東 杜審言 
六位乾坤動，三微曆數遷。謳歌移火德，圖讖在金天。子月開階統，房星受命年。禎符龍馬出，寶籙鳳凰傳。地即交風雨，都仍卜澗瀍。明堂唯御極，清廟乃尊先。不宰神功運，無爲大象懸。八荒平物土，四海接人煙。已屬羣生泰，猶言至道偏。璽書傍問俗，旌節近推賢。秩比司空位，官臨御史員。雄詞執刀筆，直諫罷樓船。國有大臣器，朝加小會筵。將行備禮樂，送別仰神仙。城闕周京轉，關河陝服連。稍觀汾水曲，俄指絳臺前。姑射聊長望，平陽遂宛然。舜耕餘草木，禹鑿舊山川。昔出諸侯上，無何霸業全。中軍歸戰敵，外府絕兵權。隱隱帝鄉遠，瞻瞻肅命虔。西河偃風俗，東壁挂星躔。井邑枌榆社，陵園松柏田。榮光晴掩代，佳氣曉侵燕。雨霈鴻私滌，風行睿旨宣。煢嫠訪疾苦，屠釣采貞堅。人樂逢刑措，時康洽賞延。賜踰秦氏級，恩倍漢家錢。擁傳咸翹首，稱觴競比肩。拜迎彌道路，舞詠溢郊鄽。殺氣西衡白，窮陰北暝玄。飛霜遙渡海，殘月迥臨邊。緬邈朝廷問，周流朔塞旋。興來探馬策，俊發抱龍泉。學總八千卷，文傾三百篇。澄清得使者，作頌有人焉。莫以崇班閡，而云勝託捐。偉材何磊落，陋質幾翩翾。江海寧爲讓，巴渝轉自牽。一聞歌聖道，助曲荷陶甄。
贈蘇綰書記 杜審言 
知君書記本翩翩，爲許從戎赴朔邊。紅粉樓中應計日，燕支山下莫經年。
渡湘江 杜審言  春天 抒情 即景抒情 怅惘
遲日園林悲昔遊，今春花鳥作邊愁。獨憐京國人南竄，不似湘江水北流。
戲贈趙使君美人 杜審言 
紅粉青娥暎楚雲，桃花馬上石榴帬。羅敷獨向東方去，謾學他家作使君。
感懷 董思恭 
野郊愴新別，河橋非舊餞。慘日映峰沈，愁雲隨蓋轉。哀笳時斷續，悲旌乍舒卷。望望情何極，浪浪淚空泫。無復昔時人，芳春共誰遣。
守歲二首 一 董思恭  闲适 春节
暮景斜芳殿，年華麗綺宮。寒辭去冬雪，暖帶入春風。階馥舒梅素，盤花卷燭紅。共歡新故歲，迎送一宵中。
守歲二首 二 董思恭 
歲陰窮暮紀，獻節啓新芳。冬盡今宵促，年開明日長。冰銷出鏡水，梅散入風香。對此歡終宴，傾壺待曙光。
昭君怨二首 一 董思恭 
新年猶尚小，那堪遠聘秦。裾衫霑馬汗，眉黛染胡塵。舉眼無相識，路逢皆異人。唯有梅將李，猶帶故鄉春。
昭君怨二首 二 董思恭 
琵琶馬上彈，行路曲中難。漢月正南遠，燕山直北寒。髻鬟風拂亂，眉黛雪霑殘。斟酌紅顏改，徒勞握鏡看。
詠日 董思恭 
滄海十枝暉，懸圃重輪慶。蕣華發晨楹，菱彩飜朝鏡。忽遇驚風飄，自有浮雲映。更也人皆仰，無待揮戈正。
詠星 董思恭 
歷歷東井舍，昭昭右掖垣。雲際龍文出，池中鳥色飜。流輝下月路，墜影入河源。方知潁川集，別有太丘門。
詠風 董思恭 
蕭蕭度閶闔，習習下庭闈。花蝶自飄舞，蘭蕙生光輝。相烏正舉翼，退鷁已驚飛。方從列子御，更逐浮雲歸。
詠雪 董思恭 
天山飛雪度，言是落花朝。惜哉不我與，蕭索從風飄。鮮潔凌紈素，紛糅下枝條。良時竟何在，坐見容華銷。
詠霧 董思恭 
蒼山寂已暮，翠觀黯將沈。終南晨豹隱，巫峽夜猿吟。天寒氣不歇，景晦色方深。待訪公超市，將予赴華陰。
經廬岳回望江州想洛川有作 劉允濟 
龜山帝始營，龍門禹初鑿。出入經變化，俯仰憑寥廓。未若茲山功，連延竝巫霍。東北疏艮象，西南距坤絡。宏阜自鬱盤，高標復迴薄。勢入柴桑渚，陰開彭蠡壑。九江杳無際，七澤紛相錯。雲雨散吳會，風波騰鄬鄀。跡隨造化久，利與乾坤博。肸蠁精氣通，紛綸潛怪作。石渠忽見踐，金房安可託。地入天子都，巖有仙人藥。二門幾迢遰，三宮何儵爚。咫尺窮杳冥，跬步皆恬漠。仙才驚羽翰，幽居靜龍蠖。明牧振雄詞，棣華殊灼灼。盛業匡西夏，深謀贊禹亳。黃雲覆鼎飛，絳氣橫川躍。佐曆符賢運，人期茂天爵。禮樂富垂髫，詩書成舞勺。清輝靖嵒電，利器騰霜鍔。遊聖挹衢尊，鄰畿恭木鐸。巖仞包武侯，波瀾控文若。旋聞刈薪楚，遽覩升葵藿。稷契序揆圖，良平公輔略。重地資出守，英藩諒求瘼。豫章觀偉材，江州訪靈崿。陽岫曉氛氳，陰崖暮蕭索。潛伏屢黥奔，雄飛更鷙搏。驚𤢹透煙霞，騰猿亂枝格。故園有歸夢，他山飛賞樂。帝鄉徒可遊，湟澗終旅泊。景物觀淮海，雲霄望河洛。城闕紫微星，圖書玄扈閣。神功多粉繢，元氣猶斟酌。丞相下南宮，將軍趨北落。橫簪竝附蟬，列鼎俱調鶴。四郊時迷路，五月先投龠。池榭宣瓊管，風花亂珠箔。舊遊勞夢寐，新知無悅樂。天寒欲贈言，歲暮期交約。夜琴清玉柱，秋灰變緹幕。風雲動翰林，宮徵調文籥。言泉激爲浪，思緒飛成繳。千里輝珠璣，五采含丹雘。鐘鼓旋驚鷃，瑾瑜俄抵鵲。竊價慙庸怠，叨聲逾寂莫。長望限南溟，居然翳東郭。
詠琴 劉允濟 
昔在龍門側，誰想鳳鳴時。雕琢今爲器，宮商不自持。巴人緩疎節，楚客弄繁絲。欲作高張引，飜成下調悲。
怨情 劉允濟 
玉關芳信斷，蘭閨錦字新。愁來好自抑，念切已含嚬。虛牖風驚夢，空牀月厭人。歸期倘可促，勿度柳園春。
見道邊死人 劉允濟 
淒涼徒見日，冥寞詎知年。魂兮不可問，應爲直如弦。
九日登玄武山旅眺 邵大震  恒山
九月九日望遙空，秋水秋天生夕風。寒雁一向南去遠，遊人幾度菊花叢。
軍中行路難 辛常伯 
君不見封狐雄虺自成羣，憑深負固結妖氛。玉璽分兵徵惡少，金壇授律動將軍。將軍擁麾宣廟略，戰士橫戈靜夷落。長驅一息背銅梁，直指三危登劒閣。閣道岧嶢起戍樓，劒門遙裔俯靈丘。邛關九折無平路，江水雙源有急流。征役無期返，他鄉歲華晚。杳杳丘陵出，蒼蒼林薄遠。途危紫蓋峰，路澀青泥坂。去去指哀牢，行行入不毛。絕壁千里險，連山四望高。中外分區宇，夷夏殊風土。交阯枕南荒，昆彌臨北戶。川原饒毒霧，谿谷多霪雨。行潦四時流，崩查千歲古。漂梗飛蓬不暫安，捫蘿引葛陟危巒。昔時聞道從軍樂，今日方知行路難。滄江綠水東流駛，炎州丹徼南中地。南中南斗映星河，秦關秦塞阻煙波。三春邊地風光少，五月瀘川瘴癘多。朝驅疲斥候，夕息倦樵歌。向月彎繁弱，連星轉太阿。重義輕生懷一顧，東伐西征凡幾度。夜夜朝朝斑鬢新，年年歲歲戎衣故。灞城隅，滇池水。天涯望轉積，地際行無已。徒覺炎涼節物非，不知關山千萬里。棄置勿重陳，重陳多苦辛。且悅清笳梅柳曲，詎憶芳園桃李人。絳節紅旗分日羽，丹心白刃酬明主。但令一被君王知，誰憚三邊征戰苦。行路難，岐路幾千端。無復歸雲憑短翰，空餘望日想長安。
奉和聖製夏日遊石淙山 姚崇 
二室三塗光地險，均霜揆日處天中。石泉石鏡恆留月，山鳥山花競逐風。周王久謝瑤池賞，漢主懸慙玉樹宮。別有祥煙伴佳氣，能隨輕輦共蔥蔥。
故洛陽城侍宴應制 姚崇 
遊豫停仙蹕，登臨對晚晴。川鳧連倒影，巖鳥應虛聲。野奏風成曲，山居雲作纓。今朝丘壑上，高興小蓬瀛。
春日洛陽城侍宴 姚崇 
南山開寶曆，北渚對芳蹊。的歷風梅度，參差露草低。堯樽臨上席，舜樂下前溪。任重由來醉，乘酣志轉迷。
奉和聖製龍池篇 姚崇 
恭聞帝里生靈沼，應報明君鼎業新。既協翠泉光寶命，還符白水出真人。此時舜海潛龍躍，此地堯河帶馬巡。獨有前池一小雁，叨承舊惠入天津。
句 姚崇 
扇掩將雛曲，釵承墮馬鬟。
奉和御製璟與張說源乾曜同日上官命宴都堂賜詩應制 宋璟 
丞相邦之重，非賢諒不居。老臣慵且憊，何德以當諸。厚秩先爲忝，崇班復此除。太常陳禮樂，中掖降簪裾。聖酒山河潤，仙文象緯舒。冒恩懷寵錫，陳力省空虛。郭隗慙無駿，馮諼媿有魚。不知周勃者，榮幸定何如。
奉和聖製同二相已下羣官樂遊園宴 宋璟 
侍飲終酺會，承恩續勝遊。戴天惟慶幸，選地即殊尤。北向祗雙闕，南臨賞一丘。曲江新溜暖，上苑雜花稠。亹亹韶弦屢，戔戔賁帛周。醉歸填畛陌，榮耀接軒裘。
奉和聖製送張說巡邊 宋璟 
帝道薄存兵，王師尚有征。是關司馬法，爰命總戎行。畫閫崇威信，分麾盛寵榮。聚觀方結轍，出祖遂傾城。聖酒江河潤，天詞象緯明。德風邊草偃，勝氣朔雲平。宰國推良器，爲軍挹壯聲。至和常得體，不戰即亡精。以智泉寧竭，其徐海自清。遲還廟堂坐，贈別故人情。
奉和聖製荅張說扈從南出雀鼠谷 宋璟 
秦地雄西夏，幷州近北胡。禹行山啓路，舜在邑爲都。忽視寒暄隔，深思險易殊。四時宗伯敘，六義宰臣鋪。徵作宮常應，星環日每紆。盛哉逢道合，良以致亨衢。
蒲津迎駕 宋璟 
回鑾下蒲坂，飛斾指秦京。雒上黃雲送，關中紫氣迎。霞朝看馬色，月曉聽雞鳴。防拒連山險，長橋壓水平。省方知化洽，察俗覺時清。天下長無事，空餘襟帶名。
初春行宮侍宴應制 蘇味道 
溫液吐涓涓，跳波急應弦。簪裾承睿賞，花柳發韶年。聖酒千鍾洽，宸章七曜懸。微臣從此醉，還似夢鈞天。
單于川對雨二首 一 蘇味道 
崇朝遘行雨，薄晚屯密雲。緣階起素沫，竟水聚圓文。河柳低未舉，山花落已芬。清尊久不薦，淹留遂待君。
單于川對雨二首 二 蘇味道 
飛雨欲迎旬，浮雲已送春。還從濯枝後，來應洗兵辰。氣合龍祠外，聲過鯨海濱。伐邢知有屬，已見靜邊塵。
正月十五夜 蘇味道  节日 元宵节 元宵
火樹銀花合，星橋鐵鎖開。暗塵隨馬去，明月逐人來。遊伎皆穠李，行歌盡落梅。金吾不禁夜，玉漏莫相催。
詠霧 蘇味道 
氤氳起洞壑，遙裔匝平疇。乍似含龍劒，還疑映蜃樓。拂林隨雨密，度徑帶煙浮。方謝公超步，終從彥輔遊。
詠虹 蘇味道 
紆餘帶星渚，窈窕架天潯。空因壯士見，還共美人沈。逸照含良玉，神花藻瑞金。獨留長劒彩，終負昔賢心。
詠霜 蘇味道 
金祇暮律盡，玉女暝氛歸。孕冷隨鐘徹，飄華逐劒飛。帶日浮寒影，乘風進晚威。自有貞筠質，寧將庶草腓。
詠井 蘇味道 
玲瓏映玉檻，澄澈瀉銀牀。流聲集孔雀，帶影出羵羊。桐落秋蛙散，桃舒春錦芳。帝力終何有，機心庶此忘。
詠石 蘇味道  泰山
濟北甄神貺，河西濯錦文。聲應天池雨，影觸岱宗雲。燕歸猶可候，羊起自成羣。何當握靈髓，高枕絕囂氛。
奉和受圖溫洛應制 蘇味道 
綠綺膺河檢，清壇俯洛濱。天旋俄制蹕，孝享屬嚴禋。陟配光三祖，懷柔洎百神。霧開中道日，雪歛屬車塵。預奉咸英奏，長歌億萬春。
使嶺南聞崔馬二御史竝拜臺郎 蘇味道 
振鷺齊飛日，遷鶯遠聽聞。明光共待漏，清鑒各披雲。喜得廊廟舉，嗟爲臺閣分。故林懷柏悅，新幄阻蘭薰。冠去神羊影，車迎瑞雉羣。遠從南斗外，遙仰列星文。
贈封御史入臺 蘇味道 
故事推三獨，茲辰對兩闈。夕鴉共鳴舞，屈草接芳菲。盛府持清橐，殊章動繡衣。風連臺閣起，霜就簡書飛。凜凜當朝色，行行滿路威。惟當擊隼去，復覩落鵰歸。
始背洛城秋郊矚目奉懷臺中諸侍御 蘇味道 
薄遊忝霜署，直指戒冰心。荔浦方南紀，蘅臯暫北臨。山晴關塞斷，川暮廣城陰。場圃通圭甸，溝塍礙石林。野童來捃拾，田叟去謳吟。蟋蟀秋風起，蒹葭晚露深。帝城猶鬱鬱，征傳幾駸駸。迴憶披書地，勞歌謝所欽。
九江口南濟北接蘄春南與潯陽岸 蘇味道 
江路一悠哉，滔滔九派來。遠潭昏似霧，前浦沸成雷。鱗介多潛育，漁商幾泝洄。風搖蜀柹下，日照楚萍開。近漱湓城曲，斜吹蠡澤隈。錫龜猶入貢，浮獸罷爲災。津吏揮橈疾，郵童整傳催。歸心詎可問，爲視落潮迴。
和武三思於天中寺尋復禮上人之作 蘇味道 
藩戚三雍暇，禪居二室隈。忽聞從桂苑，移步踐花臺。敏學推多藝，高談屬辯才。是非寧滯著，空有掠嫌猜。五行幽機暢，三蕃妙鍵開。味同甘露灑，香似逆風來。砌古留方石，池清辨燒灰。人尋鶴洲返，月逐虎谿迴。企躅瞻飛蓋，攀遊想渡杯。願陪爲善樂，從此去塵埃。
嵩山石淙侍宴應制 蘇味道 
琱輿藻衞擁千官，仙洞靈谿訪九丹。隱曖源花迷近路，參差嶺竹掃危壇。重崖對聳霞文駮，瀑水交飛雨氣寒。天洛宸襟有餘興，裴回周矖駐歸鑾。
古劒篇 郭震  托物言志 豪放 豪放词
君不見昆吾鐵冶飛炎煙，紅光紫氣俱赫然。良工鍛鍊凡幾年，鑄得寶劒名龍泉。龍泉顏色如霜雪，良工咨嗟歎奇絕。琉璃玉匣吐蓮花，錯鏤金環映明月。正逢天下無風塵，幸得周防君子身。精光黯黯青蛇色，文章片片綠龜鱗。非直結交游俠子，亦曾親近英雄人。何言中路遭棄捐，零落漂淪古獄邊。雖復塵埋無所用，猶能夜夜氣衝天。
塞上 郭震 
塞外虜塵飛，頻年出武威。死生隨玉劒，辛苦向金微。久戍人將老，長征馬不肥。仍聞酒泉郡，已合數重圍。
寄劉校書 郭震  黄山
俗吏三年何足論，每將榮辱在朝昏。才微易向風塵老，身賤難酬知己恩。御苑殘鶯啼落日，黃山細雨濕歸軒。迴首漢家丞相府，昨來誰得掃重門。
同徐員外除太子舍人寓直之作 郭震 
太子擅元良，宮臣命偉長。除榮辭會府，直宿總書坊。露濕幽巖桂，風吹便坐桑。閣連雲一色，池帶月重光。葉死蘭無氣，荷枯水不香。遙聞秋興作，言是晉中郎。
春江曲 郭震  爱情
江水春沈沈，上有雙竹林。竹葉壞水色，郎亦壞人心。
王昭君三首 一 郭震 
自嫁單于國，長銜漢掖悲。容顏日憔悴，有甚畫圖時。
王昭君三首 二 郭震 
厭踐冰霜域，嗟爲邊塞人。思從漠南獵，一見漢家塵。
王昭君三首 三 郭震 
聞有南河信，傳言殺畫師。始知君念重，更肯惜蛾眉。
子夜四時歌六首 春歌 一 郭震 
陌頭楊柳枝，已被春風吹。妾心正斷絕，君懷那得知。
子夜四時歌六首 春歌 二 郭震 
青樓含日光，綠池起風色。贈子同心花，殷勤此何極。
子夜四時歌六首 秋歌 一 郭震 
邀歡空佇立，望美頻迴顧。何時復採菱，江中密相遇。
子夜四時歌六首 秋歌 二 郭震 
辟惡茱萸囊，延年菊花酒。與子結綢繆，丹心此何有。
子夜四時歌六首 冬歌 一 郭震 
北極嚴氣昇，南至溫風謝。調絲競短歌，拂枕憐長夜。
子夜四時歌六首 冬歌 二 郭震 
帷橫雙翡翠，被卷兩鴛鴦。婉態不自得，宛轉君王牀。
二月樂遊詩 郭震 
二月芳遊始，開軒望曉池。綠蘭日吐葉，紅蘂向盈枝。柳色行將改，君心幸莫移。陽春遽多意，唯願兩人知。
十月樂遊詩 郭震 
十月嚴陰盛，霜氣下玉臺。羅衣羞自解，綺帳待君開。銀箭更籌緩，金爐香氣來。愁仍夜未幾，已使炭成灰。
螢 郭震 
秋風凜凜月依依，飛過高梧影裏時。暗處若教同衆類，世間爭得有人知。
米囊花 郭震 
開花空道勝于草，結實何曾濟得民。却笑野田禾與黍，不聞弦管過青春。
惜花 郭震 
豔拂衣襟蘂拂杯，遶枝閑共蝶徘徊。春風滿目還惆悵，半欲離披半未開。
弘農清巖曲有磐石可坐宋十一每拂拭待余寄詩贈之 田遊巖 
信彼稱靈石，居然狎遁棲。裴回承翠巘，斌駁帶深谿。夕陰起層岫，清景半虹霓。風來應嘯阮，波動可琴嵇。僕也潁陽客，望彼空思齊。儻見山人至，簪嵩且杖藜。
和宋之問下山歌 王無競 
日云暮兮下嵩山，路連綿兮樹石間。出谷口兮見明月，心裴回兮不能還。
北使長城 王無競 
秦世築長城，長城無極已。暴兵四十萬，興工九千里。死人如亂麻，白骨相撐委。殫弊未云悟，窮毒豈知止。胡塵未北滅，楚兵遽東起。六國復囂囂，兩龍鬬觺觺。卯金竟握讖，反璧俄淪祀。仁義寢邦國，狙暴行終始。一旦咸陽宮，翻爲漢朝市。
鳳臺曲 王無競 
鳳臺何逶迤，嬴女管參差。一旦綵雲至，身去無還期。遺曲此臺上，世人多學吹。一吹一落淚，至今憐玉姿。
銅雀臺 王無競 
北登銅雀上，西望青松郭。繐帳空蒼蒼，陵田紛漠漠。平生事已變，歌吹宛猶昨。長袖拂玉塵，遺情結羅幕。妾怨在朝露，君恩豈中薄。高臺奏曲終，曲終淚橫落。
巫山 王無競 
神女向高唐，巫山下夕陽。裴回行作雨，婉孌逐荆王。電影江前落，雷聲峽外長。朝雲無處所，臺館曉蒼蒼。
和宋之問下山歌 賈曾 
良遊晼晚兮月呈光，錦路逶迤兮山路長。王孫不留兮歲將晏，嵩巖仙草兮爲誰芳。
孝和皇帝輓歌 賈曾 
新命千齡啓，鴻圖累聖餘。天行應潛躍，帝出受圖書。禮若傳堯舊，功疑復夏初。夢遊長不返，何國是華胥。
奉和春日出苑矚目應令 賈曾 
銅龍曉闢問安迴，金輅春遊博望開。渭北晴光搖草樹，終南佳氣入樓臺。招賢已得商山老，託乘還徵鄴下才。臣在東周獨留滯，忻逢睿藻日邊來。
有所思 賈曾 
洛陽城東桃李花，飛來飛去落誰家。幽閨女兒愛顏色，坐見落花長歎息。今歲花開君不待，明年花開復誰在。故人不共洛陽東，今來空對落花風。年年歲歲花相似，歲歲年年人不同。
祭汾陰樂章 賈曾 
蠲我漸饎，潔我膋薌。有豆孔碩，爲羞既臧。至城無昧，精意惟芳。神其醉止，欣欣樂康。
使至汴州喜逢宋之問 李夔 
阮籍蓬池上，孤韻竹林才。巨源從吏道，正擁使車來。相逢且交臂，相命且銜杯。醉後長歌畢，餘聲繞吹臺。
祭汾陰樂章 何鸞 
樂奏云闋，禮章載虔。禋宗於地，昭假於天。惟馨薦矣，既醉歆焉。神之降福，永永萬年。
關山月 崔融 
月生西海上，氣逐邊風壯。萬里度關山，蒼茫非一狀。漢兵開郡國，胡馬窺亭障。夜夜聞悲笳，征人起南望。
擬古 崔融 
飲馬臨濁河，濁河深不測。河水日東注，河源乃西極。思君正如此，誰爲生羽翼。日夕大川陰，雲霞千里色。所思在河處，宛在機中織。離夢當有魂，愁容定無力。夙齡負奇志，中夜三歎息。拔劒斬長榆，彎弓射小棘。班張固非擬，衞霍行可即。寄謝閨中人，努力加飱食。
西征軍行遇風 崔融 
北風卷塵沙，左右不相識。颯颯吹萬里，昏昏同一色。馬煩莫敢進，人急未遑食。曹木春更悲，天景晝相匿。夙齡慕忠義，雅尚存孤直。覽史懷浸驕，讀詩歎孔棘。及茲戎旅地，忝從書記職。兵氣騰北荒，軍聲振西極。坐覺威靈遠，行看氛祲息。愚臣何以報，倚馬申微力。
塞垣行 崔融  黄河
疾風捲溟海，萬里揚沙礫。仰望不見天，昏昏竟朝夕。是時軍兩進，東拒復西敵。蔽山張旗鼓，間道潛鋒鏑。精騎突曉圍，奇兵襲暗壁。十月邊塞寒，四山沍陰積。雨雪鴈南飛，風塵景西迫。昔我事討論，未嘗怠經籍。一朝棄筆硯，十年操矛戟。豈要黃河誓，須勒燕山石。可嗟牧羊臣，海外久爲客。
登東陽沈隱侯八詠樓 崔融 
旦登西北樓，樓峻石墉厚。宛生長定□，俯壓三江口。排階銜鳥衡，交疏過牛斗。左右會稽鎮，出入具區藪。越巖森其前，浙江漫其後。此地實東陽，由來山水鄉。隱侯有遺詠，落簡尚餘芳。具物昔未改，斯人今已亡。粵余忝藩左，束髪事文場。悵不見夫子，神期遙相望。
從軍行 崔融 
穹廬雜種亂金方，武將神兵下玉堂。天子旌旗過細柳，匈奴運數盡枯楊。關頭落月橫西嶺，塞下凝雲斷北荒。漠漠邊塵飛衆鳥，昏昏朔氣聚羣羊。依稀蜀杖迷新竹，髣髴胡牀識故桑。臨海舊來聞驃騎，尋河本自有中郎。坐看戰壁爲平土，近待軍營作破羌。
和宋之問寒食題黃梅臨江驛 崔融 
春分自淮北，寒食渡江南。忽見潯陽水，疑是宋家潭。明主閽難呌，孤臣逐未堪。遙思故園陌，桃李正酣酣。
留別杜審言幷呈洛中舊遊 崔融 
斑鬢今爲別，紅顏昨共遊。年年春不待，處處酒相留。駐馬西橋上，回車南陌頭。故人從此隔，風月坐悠悠。
詠寶劒 崔融 
寶劒出昆吾，龜龍夾采珠。五精初獻術，千戶競淪都。匣氣衝牛斗，山形轉轆轤。欲知天下貴，持此問風胡。
吳中好風景 崔融 
洛渚問吳潮，吳門想洛橋。夕煙楊柳岸，春水木蘭橈。城邑高樓近，星辰北斗遙。無因生羽翼，輕舉託還飆。
則天皇后挽歌二首 一 崔融 
宵陳虛禁夜，夕臨空山陰。日月昏尺景，天地慘何心。紫殿金鋪澀，黃陵玉座深。鏡匳長不啓，聖主淚霑巾。
則天皇后挽歌二首 二 崔融 
前殿臨朝罷，長陵合葬歸。山川不可望，文物盡成非。陰月霾中道，軒星落太微。空餘天子孝，松上景雲飛。
戶部尚書崔公挽歌 崔融 
八座圖書委，三臺章奏盈。舉杯常有勸，曳履忽無聲。市若荆州罷，池如薛縣平。空餘濟南劒，天子署高名。
韋長史挽詞 崔融 
日落桑榆下，寒生松柏中。冥冥多苦霧，切切有悲風。京兆新阡闢，扶陽甲第空。郭門從此去，荆棘漸蒙籠。
和梁王衆傳張光祿是王子晉後身 崔融 
聞有沖天客，披雲下帝畿。三年上賓去，千載忽來歸。昔偶浮丘伯，今同丁令威。中郎才貌是，柱史姓名非。祗召趨龍闕，承恩拜虎闈。丹成金鼎獻，酒至玉杯揮。天仗分旄節，朝容間羽衣。舊壇何處所，新廟坐光輝。漢主存仙要，淮南愛道機。朝朝緱氏鶴，長向洛城飛。
哭蔣詹事儼 崔融 
江上有長離，從容盛羽儀。一鳴百獸舞，一舉羣鳥隨。應我聖明代，巢君阿閣垂。鉤陳侍帷扆，環衞奉旌麾。雅量滄海納，完才廟廊施。養親光孝道，事主竭忠規。貞節既已固，殊榮良不訾。朝遊雲漢省，夕宴芙蓉池。汲黯言當直，陳平智本奇。功成喜身退，時往惜年馳。鎮國山基毀，中天柱石頹。將軍空有頌，刺史獨留碑。蕪漫藏書壁，荒涼懸劒枝。昔余參下位，數載忝牽羈。置榻恩逾重，迎門禮自卑。竹林常接興，黍谷每逢吹。逸翰金相發，清談玉柄揮。不輕文舉少，深歎子雲疲。遺愛猶如在，殘編尚可窺。即今流水曲，何處俗人知。
嵩山石淙侍宴應制 崔融 
洞口仙巖類削成，泉香石冷晝含清。龍旗畫月中天下，鳳管披雲此地迎。樹作帷屏陽景翳，芝如宮闕夏涼生。今朝出豫臨懸圃，明日陪遊向赤城。
塞上寄內 崔融 
旅魂驚塞北，歸望斷河西。春風若可寄，暫爲遶蘭閨。
侍從途中口號應制 閻朝隱 
疵賤出山東，忠貞任土風。因敷河朔藻，得奉洛陽宮。一顧侍御史，再顧給事中。常願粉肌骨，特荅造化功。
奉和聖製夏日遊石淙山 閻朝隱 
金臺隱隱陵黃道，玉輦亭亭下絳雰。千種岡巒千種樹，一重巖壑一重雲。花落風吹紅的歷，藤垂日晃綠葐蒀。五百里內賢人聚，願陪閶闔侍天文。
鸚鵡貓兒篇 閻朝隱 
霹靂引，豐隆鳴，猛獸噫氣蛇吼聲。鸚鵡鳥，同資造化兮殊粹精。鷫鸘毛，翡翠翼。鵷雛延頸，鵾雞弄色。鸚鵡鳥，同稟陰陽兮異埏埴。彼何爲兮，隱隱振振。此何爲兮，綠衣翠襟。彼何爲兮，窘窘蠢蠢。此何爲兮，好貌好音。彷彷兮徉徉，似妖姬躧步兮動羅裳。趨趨兮蹌蹌，若處子迴眸兮登玉堂。爰有獸也，安其忍，觜其脇，距其胸，與之放曠浪浪兮，從從容容。鉤爪鋸牙也，宵行晝伏無以當，遇之兮忘味。摶擊騰擲也，朝飛暮噪無以拒，逢之兮屏氣。由是言之，貪殘薄則智慧作，貪殘臨之兮不復攫。由是言之，智慧周則貪殘囚，智慧犯之兮不復憂。菲形陋質雖賤微，皇王顧遇長光輝。離宮別館臨朝市，妙舞繁弦雜宮徵。嘉喜堂前景福內，合歡殿上明光裏。雲母屏風文彩合，流蘇斗帳香煙起。承恩宴盼接宴喜，高視七頭金駱駝。平懷五尺銅獅子，國有君兮國有臣。君爲主兮臣爲賓，朝有賢兮朝有德。賢爲君兮德爲飾，千年萬歲兮心轉憶。
奉和九日幸臨渭亭登高應制得筵字 閻朝隱 
九九侍神仙，高高坐半天。文章二曜動，氣色五星連。簪紱趨皇極，笙歌接御筵。願因茱菊酒，相守百千年。
奉和送金城公主適西蕃應制 閻朝隱 
甥舅重親地，君臣厚義鄉。還將貴公主，嫁與耨檀王。鹵簿山河暗，琵琶道路長。迴瞻父母國，日出在東方。
奉和立春遊苑迎春應制 閻朝隱 
管籥周移寰極裏，乘輿望幸斗城闉。草根未結青絲縷，蘿蔦猶垂綠帔巾。鵲入巢中言改歲，燕銜書上道宜新。願得長繩繫取日，光臨天子萬年春。
奉和聖製春日幸望春宮應制 閻朝隱 
句芒人面乘兩龍，道是春神衞九重。綵勝年年逢七日，酴醿歲歲滿千鍾。宮梅間雪祥光遍，城柳含煙淑氣濃。醉倒君前情未盡，願因歌舞自爲容。
夜宴安樂公主新宅 閻朝隱 
鳳皇鳴舞樂昌年，蠟炬開花夜管弦。半醉徐擊珊瑚樹，已聞鐘漏曉聲傳。
明月歌 閻朝隱 
梅花雪白柳葉黃，雲霧四起月蒼蒼，箭水泠泠刻漏長。揮玉指，拂羅裳，爲君一奏楚明光。
采蓮女 閻朝隱 
采蓮女，采蓮舟，春日春江碧水流。蓮衣承玉釧，蓮刺罥銀鉤。薄暮斂容歌一曲，氛氳香氣滿汀洲。
奉和九日幸臨渭亭登高應制得月字 韋元旦 
雲物開千里，天行乘九月。絲言丹鳳池，斾轉蒼龍闕。灞水歡娛地，秦京游俠窟。欣承解慍詞，聖酒黃花發。
餞唐州高使君赴任 韋元旦 
桐栢膺新命，芝蘭惜舊遊。鳴臯夜鶴在，遷木早鶯求。傳擁淮源路，尊空灞水流。落花紛送遠，春色引離憂。
早朝 韋元旦 
震維芳月季，宸極衆星尊。珮玉朝三陛，鳴珂度九門。挈壺分早漏，伏檻耀初暾。北倚蒼龍闕，西臨紫鳳垣。詞庭草欲奏，溫室樹無言。鱗翰空爲忝，長懷聖主恩。
奉和立春游苑迎春應制 韋元旦 
灞涘長安恆近日，殷正臘月早迎新。池魚戲葉仍含凍，宮女裁花已作春。向苑雲疑承翠幄，入林風若起青蘋。年年斗柄東無限，願挹瓊觴壽北辰。
奉和聖製春日幸望春宮應制 韋元旦 
九重樓閣半山霞，四望韶陽春未賒。侍蹕妍歌臨灞涘，留觴豔舞出京華。危竿競捧中街日，戲馬爭銜上苑花。景色歡娛長若此，承恩不醉不還家。
奉和人日宴大明宮恩賜綵縷人勝應制 韋元旦 
鸞鳳旌旗拂曉陳，魚龍角觝大明辰。青韶既肇人爲日，綺勝初成日作人。聖藻凌雲裁栢賦，仙歌促宴摘梅春。垂旒一慶宜年酒，朝野俱歡薦壽新。
奉和幸安樂公主山莊應制 韋元旦 
銀河南渚帝城隅，帝輦平明出九衢。刻鳳蟠螭凌桂邸，穿池疊石寫蓬壺。瓊簫暫下鈞天樂，綺綴長懸明月珠。仙牓承恩爭既醉，方知朝野更歡娛。
興慶池侍宴應制 韋元旦 
滄池漭沆帝城邊，殊勝昆明鑿漢年。夾岸旌旗疏輦道，中流簫鼓振樓船。雲峰四起迎宸幄，水樹千重入御筵。宴樂已深魚藻詠，承恩更欲奏甘泉。
夜宴安樂公主宅 韋元旦 
主第新成銀作牓，賓筵廣宴玉爲樓。壺觴既卜仙人夜，歌舞宜停織女秋。
奉和初春幸太平公主南莊應制 邵昇 
沁園佳麗奪蓬瀛，翠壁紅泉繞上京。二聖忽從鸞殿幸，雙仙正下鳳樓迎。花含步輦空間出，樹雜帷宮畫裏行。無路乘槎窺漢渚，徒知訪卜就君平。
奉和送金城公主適西蕃應制 唐遠悊 
皇恩睠下人，割愛遠和親。少女風遊兌，姮娥月去秦。龍笛迎金榜，驪歌送錦輪。那堪桃李色，移向虜庭春。
汾陰后土祠作 李適 
昔予讀舊史，遍覩漢世君。武皇實稽古，建茲百代勳。號令垂懋典，舊經備闕文。西巡歷九嶷，舳艫被江濱。勒兵十八萬，旌旗何紛紛。朅來茂陵下，英聲不復聞。我行歲方晏，極望山河分。神光終冥漠，鼎氣獨氛氳。攬涕步脽上，登高見彼汾。雄圖今安在，飛飛有白雲。
荅宋十一崖口五渡見贈 李適 
聞君訪遠山，躋險造幽絕。眇然青雲境，觀奇彌年月。登嶺亦泝溪，孤舟事沿越。崿嶂傳彩翠，崖磴互欹缺。石林上攢藂，金澗下明滅。捫壁窺丹井，梯苔瞰乳穴。忽枉巖中贈，對翫未嘗輟。殷勤獨往事，委曲鍊藥說。邀余名山期，從爾泛海澨。歲晏秉宿心，斯言非徒設。
餞許州宋司馬赴任 李適 
昔吾遊箕山，朅來涉潁水。復有許由廟，迢迢白雲裏。聞君佐繁昌，臨風悵懷此。儻到平輿泉，寄謝干將里。
奉和聖製九日侍宴應制得高字 李適 
禁苑秋光入，宸遊霽色高。萸房頒綵笥，菊蘂薦香醪。後騎縈堤柳，前旌拂御桃。王枚俱得從，淺淺愧飛毫。
遊禁苑幸臨渭亭遇雪應制 李適 
長樂喜春歸，披香瑞雪霏。花從銀閤度，絮繞玉窗飛。寫曜銜天藻，呈祥拂御衣。上林紛可望，無處不光輝。
奉和送金城公主適西蕃應制 李適 
絳河從遠聘，青海赴和親。月作臨邊曉，花爲度隴春。主歌悲顧鶴，帝策重安人。獨有瓊簫去，悠悠思錦輪。
安樂公主移入新宅 李適 
星橋他日創，仙榜此時開。馬向鋪錢埒，簫聞奏玉臺。人疑衞叔美，客似長卿才。借問遊天使，誰能取石回。
奉和幸望春宮送朔方軍大總管張仁亶 李適 
地限驕南牧，天臨餞北征。解衣延寵命，橫劒總威名。豹略恭宸旨，雄文動睿情。坐觀膜拜入，朝夕受降城。
人日宴大明宮恩賜綵縷人勝應制 李適 
朱城待鳳韶年至，碧殿疏龍淑氣來。寶帳金屏人已帖，圖花學鳥勝初裁。林香近接宜春苑，山翠遙添獻壽杯。向夕憑高風景麗，天文垂耀象昭回。
奉和春日幸望春宮應制 李適 
玉輦金輿天上來，花園四望錦屏開。輕絲半拂朱門柳，細纈全披畫閣梅。舞蝶飛行飄御席，[歌鶯]度曲繞仙杯。聖詞今日光輝滿，漢主秋風莫道才。
奉和立春遊苑迎春 李適 
金輿翠輦迎嘉節，御苑仙宮待獻春。淑氣初銜梅色淺，條風半拂柳墻新。天杯慶壽齊南岳，聖藻光輝動北辰。稍覺披香歌吹近，龍驂日暮下城闉。
帝幸興慶池戲競渡應制 李適 
拂露金輿丹斾轉，凌晨黼帳碧池開。南山倒影從雲落，北澗搖光寫溜迴。急槳爭標排荇度，輕帆截浦觸荷來。橫汾宴鎬歡無極，歌舞年年聖壽杯。
侍宴安樂公主莊應制 李適 
平陽金牓鳳皇樓，沁水銀河鸚鵡洲。綵仗遙臨丹壑裏，仙輿暫幸綠亭幽。前池錦石蓮花豔，後嶺香鑪桂蘂秋。貴主稱觴萬年壽，還輕漢武濟汾遊。
侍宴安樂公主新宅應制 李適 
銀河半倚鳳皇臺，玉酒相傳鸚鵡杯。若見君平須借問，仙槎一去幾時來。
餞唐永昌赴任東都 李適 
聞道飛鳧向洛陽，翩翩矯翮度文昌。因聲寄意三花樹，少室巖前幾過香。
奉和聖製立春日侍宴內殿出剪綵花應制 劉憲 
上林宮館好，春光獨早知。剪花疑始發，刻燕似新窺。色濃輕雪點，香淺嫩風吹。此日叨陪侍，恩榮得數枝。
奉和人日清暉閣宴羣臣遇雪應制 劉憲 
輿輦乘人日，登臨上鳳京。風尋歌曲颺，雪向舞行縈。千官隨興合，萬福與時幷。承恩長若此，微賤幸昇平。
奉和七夕宴兩儀殿應制 劉憲 
秋吹過雙闕，星仙動二靈。更深移月鏡，河淺度雲軿。殿上呼方朔，人間失武丁。天文茲夜裏，光映紫微庭。
奉和九月九日聖製登慈恩寺浮圖應制 劉憲 
飛塔雲霄半，清晨羽斾遊。登臨憑季月，寥廓見中州。御酒新寒退，天文瑞景留。辟邪將獻壽，茲日奉千秋。
閏九月九日幸總持寺登浮圖應制 劉憲 
重陽登閏序，上界叶時巡。駐輦天花落，開筵妓樂陳。城端剎柱見，雲表露盤新。臨睨光輝滿，飛文動睿神。
侍宴長寧公主東莊 劉憲 
公主林亭地，清晨降玉輿。畫橋飛渡水，仙閣涌臨虛。晴新看蛺蝶，夏早摘芙蕖。文酒娛遊盛，忻叨侍從餘。
奉和送金城公主入西蕃應制 劉憲 
外館踰河右，行營指路岐。和親悲遠嫁，忍愛泣將離。旌斾羗風引，軒車漢月隨。那堪馬上曲，時向管中吹。
奉和聖製登驪山高頂寓目應制 劉憲 
驪阜鎮皇都，鑾遊眺八區。原隰旌門裏，風雲扆座隅。直城如斗柄，官樹似星榆。從臣詞賦末，濫得上天衢。
奉和幸白鹿觀應制 劉憲 
玄遊乘落暉，仙宇藹霏微。石梁縈澗轉，珠斾掃壇飛。芝童薦膏液，松鶴舞驂騑。還似瑤池上，歌成周馭歸。
折楊柳 劉憲 
沙塞三河道，金閨二月春。碧煙楊柳色，紅粉綺羅人。露葉憐啼臉，風花思舞巾。攀持君不見，爲聽曲中新。
奉和立春日內出綵花樹應制 劉憲 
禁苑韶年此日歸，東郊道上轉青旂。柳色梅芳何處所，風前雪裏覓芳菲。開冰池內魚新躍，剪綵花間燕始飛。欲識王遊布陽氣，爲觀天藻競春暉。
奉和春日幸望春宮應制 劉憲 
暮春春色最便妍，苑裏花開列御筵。商山積翠臨城起，滻水浮光共幕連。鶯藏嫩葉歌相喚，蝶礙芳叢舞不前。歡娛節物今如此，願奉宸遊億萬年。
奉和幸安樂公主山莊應制 劉憲 
主家別墅帝城隈，無勞海上覓蓬萊。沓石懸流平地起，危樓曲閣半天開。庭莎作薦舞行出，浦樹相將歌棹回。此日風光與形勝，衹言作伴聖詞來。
興慶池侍宴應制 劉憲 
蒼龍闕下天泉池，軒駕來遊簫管吹。緣堤夏篠縈不散，冐水新荷卷復披。帳殿疑從畫裏出，樓船直在鏡中移。自然東海神仙處，何用西崑轍迹疲。
奉和幸三會寺應制 劉憲 
岧嶤倉史臺，敞朗紺園開。戒旦壺人集，翻霜羽騎來。下輦登三襲，褰旒望九垓。林披舘陶牓，水浸昆明灰。網戶飛花綴，幡竿度鳥迴。豫遊仙唱動，瀟灑出塵埃。
奉和幸長安故城未央宮應制 劉憲 
漢宮千祀外，軒駕一來遊。夷蕩長如此，威靈不復留。憑高睿賞發，懷古聖情周。寒向南山歛，春過北渭浮。土功昔云盛，人英今所求。幸聽熏風曲，方知霸道羞。
奉和幸禮部尚書竇希玠宅應制 劉憲 
北斗樞機任，西京肺腑親。疇昔王門下，今茲御幸辰。恩光山水被，聖作管弦新。遶坐熏紅藥，當軒暗綠筠。摘荷纔早夏，聽鳥尚餘春。行漏今徒晚，風煙起觀津。
奉和聖製幸望春宮送朔方大總管張仁亶 劉憲 
命將擇耆年，圖功勝必全。光輝萬乘餞，威武二庭宣。中衢橫鼓角，曠野蔽旌旃。推食天廚至，投醪御酒傳。涼風過雁苑，殺氣下雞田。分閫恩何極，臨岐動睿篇。
奉和幸韋嗣立山莊侍宴應制 劉憲 
東山有謝安，枉道降鳴鑾。緹騎分初日，霓旌度曉寒。雲蹕巖間下，虹橋澗底盤。幽棲俄以届，聖矚宛餘歡。崖懸飛溜直，岸轉綠潭寬。桂華堯酒泛，松響舜琴彈。明主恩斯極，賢臣節更殫。不才叨侍從，詠德以濡翰。
人日翫雪應制 劉憲 
勝日登臨雲葉起，芳風搖蕩雪花飛。呈暉幸得承金鏡，颺彩還將奉玉衣。
上巳日祓禊渭濱應制 劉憲 
桃花欲落柳條長，沙頭水上足風光。此時御蹕來遊處，願奉年年祓禊觴。
苑中遇雪應制 劉憲 
龍驂曉入望春宮，正逢春雪舞東風。花光倂灑天文上，寒氣行消御酒中。
奉和聖製幸韋嗣立山莊 劉憲 
非吏非隱晉尚書，一丘一壑降乘輿。天藻緣情兩曜合，山巵獻壽萬年餘。
晦日置酒林亭 高正臣 
正月符嘉節，三春翫物華。忘懷寄尊酒，陶性狎山家。柳翠含煙葉，梅芳帶雪花。光陰不相借，遲遲落景斜。
晦日重宴 高正臣 
芳辰重游衍，乘景共追隨。班荆陪舊識，傾蓋得新知。水葉分蓮沼，風花落柳枝。自符河朔趣，寧羨高陽池。
晦日宴高氏林亭 崔知賢 
上月河陽地，芳辰景物華。緜蠻變時鳥，照曜起春霞。柳搖風處色，梅散日前花。淹留洛城晚，歌吹石崇家。
上元夜效小庾體 崔知賢 
今夜啓城闉，結伴戲芳春。鼓聲撩亂動，風光觸處新。月下多遊騎，燈前饒看人。歡樂無窮已，歌舞達明晨。
三月三日宴王明府山亭 崔知賢 
京洛皇居，芳禊春餘。影媚元巳，和風上除。雲開翠帟，水鶩鮮居。林渚縈暎，煙霞卷舒。花飄粉蝶，藻躍文魚。沿波式宴，其樂只且。
三月三日宴王明府山亭 席元明 
日惟上巳，時亨有巢。中尊引桂，芳筵籍茅。書僮橐筆，膳夫行炰。煙霏萬雉，花明四郊。沼蘋白帶，山花紫苞。同人聚飲，千載神交。
晦日重宴 韓仲宣 
鳳苑先吹晚，龍樓夕照披。陳遵已投轄，山公正坐池。落日催金奏，飛霞送玉巵。此時陪綺席，不醉欲何爲。
上元夜效小庾體 韓仲宣 
他鄉月夜人，相伴看燈輪。光隨九華出，影共百枝新。歌鐘盛北里，車馬沸南鄰。今宵何處好？惟有洛城春。
三月三日宴王明府山亭 韓仲宣 
河濱上巳，洛汭春華。碧池涵日，翠斝澄霞。溝垂細柳，岸擁平沙。歌鶯響樹，舞蝶驚花。雲浮寶馬，水韻香車。熟記行樂，淹留景斜。
晦日宴高氏林亭 周彥昭 
勝地臨雞浦，高會偶龍沙。御柳驚春色，仙筇掩月華。門邀千里馭，杯泛九光霞。日落山亭晚，雷送七香車。
三月三日宴王[明]府山亭 高球 
洛城春禊，元巳芳年。季倫園裏，逸少亭前。曲中舉白，談際生玄。陸離軒蓋，淒清管弦。萍疎波蕩，柳弱風牽。未淹歡趣，林溪夕煙。
晦日宴高氏林亭 弓嗣初 
上序春暉麗，中園物候華。高才盛文雅，逸興滿煙霞。參差金谷樹，皎鏡碧塘沙。蕭散林亭晚，倒載欲還家。
晦日重宴 弓嗣初 
年華藹芳隰，春溜滿新池。促賞依三友，延歡寄一巵。鳥聲隨管變，花影逐風移。行樂方無極，淹留惜晚曦。
三月三日宴王明府山亭 高瑾 
暮春元巳，春服初裁。童冠八九，于洛之隈。河堤草變，鞏樹花開。逸人談發，仙御舟來。間關黃鳥，瀺灂丹腮。樂飲命席，優哉悠哉。
晦日宴高氏林亭 高瑾 
試入山亭望，言是石崇家。二月風光起，三春桃李華。鶯吟上喬木，雁往息平沙。相看會取醉，寧知還路賒。
晦日重宴 高瑾 
忽聞鶯響谷，於此命相知。正開彭澤酒，來向高陽池。柳葉風前弱，梅花影處危。賞洽林亭晚，落照下參差。
上元夜效小庾體 高瑾 
初年三五夜，相知一兩人。連鑣出巷口，飛轂下池漘。燈光恰似月，人面倂如春。遨遊終未已，相歡待日輪。
晦日宴高氏林亭 王茂時 
踐勝尋良會，乘春翫物華。還隨張放友，來向石崇家。止水分巖鏡，閑庭枕浦沙。未極林泉賞，參差落照斜。
晦日宴高氏林亭 長孫正隱 
晦晚屬煙霞，遨遊重歲華。歌鐘雖戚里，林藪是山家。細雨猶開日，深池不漲沙。淹留迷處所，巖岫幾重花。
上元夜效小庾體同用春字 長孫正隱 
薄晚嘯遊人，車馬亂驅塵。月光三五夜，燈燄一重春。煙雲迷北闕，簫管識南鄰。洛城終不閉，更出小平津。
晦日宴高氏林亭 高紹 
嘯侶入山家，臨春翫物華。葛弦調綠水，桂醑酌丹霞。岸柳開新葉，庭梅落早花。興洽林亭晚，方還倒載車。
晦日宴高氏林亭 郎餘令 
三春休晦節，九谷泛年華。半晴餘細雨，全晚澹殘霞。尊開疎竹葉，管應落梅花。興闌相顧起，流水送香車。